94/959/EY: Komission päätös, tehty 28 päivänä joulukuuta 1994, valvontamenetelmistä nautakarjan virallisesti tuberkuloosista vapaan aseman säilyttämiseksi Suomessa



Virallinen lehti nro L 371 , 31/12/1994 s. 0023 - 0024

Suomenk. erityispainos Alue 3 Nide 64 s. 0239

Ruotsink. erityispainos Alue 3 Nide 64 s. 0239



KOMISSION PÄÄTÖS, tehty 28 päivänä joulukuuta 1994, valvontamenetelmistä nautakarjan virallisesti tuberkuloosista vapaan aseman säilyttämiseksi Suomessa (94/959/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY(1), sellaisena kuin se on viimeksi muutettuna neuvoston direktiivillä 94/42/ETY(2), ja erityisesti sen 3 artiklan 14 kohdan, sekä katsoo, että yli 99,9 prosenttia Suomen nautakarjoista on julistettu virallisesti tuberkuloosista vapaaksi direktiivin 64/432/ETY 2 artiklan d kohdan mukaan ja on täyttänyt tämän luokituksen saamisen edellytykset vähintään kymmenen vuoden ajan; vähintään kuuteen vuoteen ei ole todettu yhtään nautojen tuberkuloositapausta useammassa kuin yhdessä karjassa 10 000 karjaa kohti, virkaeläinlääkäri suorittaa kaikille Suomessa teurastetuille naudoille post mortem -tarkastuksen, virallisesti tuberkuloosista vapaan luokituksen säilyttämiseksi on tarpeen toteuttaa riittävän tehokkaita valvontatoimenpiteitä, jotka on mukautettu Suomen nautakarjojen erityiseen terveydentilaan, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1 Otetaan käyttöön yksilöintijärjestelmä, jonka ansiosta voidaan jäljittää kunkin nautaeläimen lähtökarja ja välityspaikat. 2 Virkaeläinlääkärin on suoritettava jokaiselle teurastetulle nautaeläimelle post mortem -tarkastus. 3 Jokaisesta epäillystä elävän, kuolleen tai teurastetun nautaeläimen tuberkuloositapauksesta on ilmoitettava toimivaltaisille viranomaisille. 4 Kussakin tapauksessa toimivaltaiset viranomaiset suorittavat tarvittavat tutkimukset epäilyn kumoamiseksi tai vahvistamiseksi, mukaan lukien lähtökarjan ja välityspaikkojen jäljittäminen. Jos ruumiinavauksessa tai teurastettaessa havaitaan vaurioituneita kohtia, jotka antavat aihetta epäillä tuberkuloosia, toimivaltaisten viranomaisten on teetettävä kyseisistä vaurioista laboratoriotutkimus. 5 Taudista epäiltyjen nautaeläinten lähtökarjan ja välityspaikkojen virallisesti tuberkuloosista vapaa asema on peruutettava, ja peruutus on voimassa kunnes kliiniset tai laboratoriotutkimukset taikka tuberkuliinitestit ovat osoittaneet, että tuberkuloosia ei ole esiintynyt. 6 Jos tuberkuliinitesti taikka kliininen tai laboratoriokoe vahvistaa tuberkuloosin esiintymisen, lähtökarjan ja välityspaikkojen virallisesti tuberkuloosista vapaa asema kumotaan. 2 artikla Nautakarjan virallisesti tuberkuloosista vapaa asema voidaan palauttaa vasta, kun - kaikki eläimet, joiden katsotaan saaneen tartunnan, on poistettu karjasta, - tilat ja välineet on desinfioitu, - kaikki jäljelle jääneet yli kuusiviikkoiset nautaeläimet ovat reagoineet negatiivisesti vähintään kahteen viralliseen nahansisäiseen tuberkuliinikokeeseen direktiivin 64/432/ETY liitteen B mukaisesti siten, että ensimmäinen koe suoritetaan vähintään kuuden kuukauden kuluttua sairastuneen eläimen poistamisesta karjasta ja toinen vähintään kuusi kuukautta ensimmäisen kokeen jälkeen. 3 artikla Yksityiskohtaisia tietoja tartunnalle altistuneista karjoista sekä epidemiologinen kertomus annetaan viipymättä tiedoksi komissiolle; tartunnalle altistuneella karjalla tarkoitetaan lähtökarjaa tai välityspaikan karjaa, jossa on ollut nautaeläin, joka on osoitettu Myobacterium bovisin kantajaksi. 4 artikla Tätä päätöstä noudatetaan Norjan, Itävallan, Suomen ja Ruotsin liittymissopimuksen voimaantulopäivästä ja edellyttäen, että se tulee voimaan. 5 artikla Tämä päätös on osoitettu kaikille jäsenvaltioille. Tehty Brysselissä 28 päivänä joulukuuta 1994. Komission puolesta René STEICHEN Komission jäsen (1) EYVL N:o 121, 29.7.1964, s. 1977/64 (2) EYVL N:o L 201, 4.8.1994, s. 26